**Бернардзін Сіенскі**, таксама вядомы як проста **Бернардзін**, (8 верасня 1380 — 20 мая 1444) — каталіцкі святы, заступнік работнікаў сферы сувязей з грамадскасцю, францысканскі місіянер і італьянскі святар.

Біяграфія
---------

«Апафеоз Св. Бернардзіна», фрэска Пінтурык'я ў Санта-Марыя-ін-Арачэлі
Бернардзін нарадзіўся ў 1380 годзе ў дваранскай сям'і Альбізескі ў італьянскім гарадку Маса-Марыціма (Таскана), дзе яго бацька ў той час быў губернатарам. Застаўшыся сіратой у шэсць гадоў, быў выгадаваны набожнай цёткай. Па завяршэнні адукацыі ён сыходзіць з дому, і пачынае сваё служэнне міласэрнасці ў бальніцах. У час вывучэння грамадзянскага і кананічнага права ў Сіене, ён працуе ў бальніцы Санта Марыя дэла Скала (італ.: Santa Maria della Scala). Калі ў горадзе ў 1400 годзе пачалася эпідэмія чумы, разам з 12 юнакамі прыняў на сябе кіраўніцтва шпіталем, і, на працягу 4 месяцаў з рызыкай для жыцця дапамагаў хворым, палягчаючы іх пакуты. Затым узяў на сябе клопат аб хворай цётцы, а пасля яе смерці стаў праводзіць час у посце і малітвах. Паводле падання, у час адной з такіх малітваў яму з'явіўся вобраз пакутуючага на крыжы Хрыста, пасля чаго ён раздаў усю сваю маёмасць бедным і 8 верасня 1402 года ва ўзросце 22 гадоў уступіў у ордэн францысканцаў; праз год прынёс манаскія зарокі ў адным з францысканскіх манастыроў Сіены, аднак неўзабаве перайшоў у манастыр францысканцаў-абсервантаў са стражэйшым статутам у мяст. Каламбіяна. 8 верасня 1404 г. ён стаў святаром, але на працягу наступных 12 гадоў устрымліваўся ад пропаведзей, працягваючы весці адасобленае жыццё.

У 1416 г. пачаў свае пешыя падарожжы, прапаведуючы ў кожным горадзе і кожнай вёсцы на сваім шляху (1-я публічная пропаведзь, якая прынесла яму вядомасць, адбылася ў 1417 у Мілане).

За сваё больш чым 30-гадовае служэнне Святы Бернардзін прапаведаваў па ўсёй Італіі, тым самым адыграўшы найважнейшую ролю ў хрысціянскім духоўным абуджэнні XV стагоддзя. Яго поспех можна назваць выдатным, бо пагутарыць з ім прыходзілі гіганцкія натоўпы народа. Атакаваў грэх садаміі, які ў той час пачаў паражаць некаторыя слаі італьянскага грамадства:

> 
> 
> О, Італія, наколькі ты больш разбэшчаная, чым іншая краіна! Ідзі да германцаў і паслухай тыя пахвальныя рэчы, што гаворацца пра італьянцаў! Яны кажуць, што няма на свеце больш садаміцкага народа, чым італьянцы.
> 
> 
> 
> *Арыгінальны тэкст* (італ.)  
> 
> *O Italia, quanto ne se' contaminata più che altra provincia ! Va' a tedeschi, e ode che bello vanto e' danno a' Taliani! Dicono che non è generazione al mondo, che sieno maggiori sodomitti che Italiani.*
> 
> 
> 
> — Бернардзін Сіенскі.
> 
> 

У 1427 годзе ён паўстаў у Рыме перад судом па абвінавачванні ў ерасі, аднак здолеў уразіць Папу Марціна V сваёй пропаведдзю, і судовае праследаванне было спынена. 80 дзён ён прапаведаваў штодня, прычым у той час звычайная пропаведзь доўжылася каля гадзіны, а яго прамовы перад натоўпам маглі працягвацца іншы раз і да чатырох гадзін запар.

У тым жа самым годзе яму прапанавалі сан біскупа Сіенскага, аднак ён адмовіўся, тлумачачы гэта імкненнем працягваць сваё падзвіжніцтва і евангелічную актыўнасць. У 1431 годзе ён наведвае з пропаведдзю Таскану, Ламбардыю і Анкону, пасля чаго вяртаецца ў Сіену, якраз паспяваючы туды, каб прадухіліць вайну з Фларэнцыяй. Таксама ў 1431 годзе ён адхіліў прапанову біскупства Ферарскага, і ў 1435 годзе ён не прымае сан біскупа Урбіна.

Пасля яго смерці неадкладна ўзніклі паведамленні пра цуды, і Бернардзін быў кананізаваны ў 1450 годзе Папам Рымскім Мікалаем V, усяго праз шэсць гадоў пасля сваёй смерці. Яго дзень памінання прызначаны Рымска-каталіцкай царквой на 20 мая, дзень яго смерці.

*Sancti Bernardini Senensis Opera omnia*, 1745

Заступніцтва
------------

Святы Бернардзін з'яўляецца патронам усёй рэкламнай дзейнасці, масавых камунікацый і PR, да яго звяртаюцца ў малітвах каталікі пры ўзнікненні праблем з дыхальнай сістэмай. У гонар яго названа акруга Сан-Бернардзіна ў Каліфорніі, найбуйнейшая па плошчы на тэрыторыі кантынентальных штатаў ЗША.

Зноскі
------

1. 1 2  BeWeB Праверана 14 лютага 2021.<a href='https://wikidata.org/wiki/Track:Q77541206'></a>
2. ↑
3. ↑  Бернардин Сиенский // Энциклопедический словарь Брокгауза и Ефрона: В 86 томах (82 т. и 4 доп.) (руск.). — СПб. 1890—1907.

Літаратура
----------

* Бернардин Сиенский // Энциклопедический словарь Брокгауза и Ефрона: В 86 томах (82 т. и 4 доп.) (руск.). — СПб. 1890—1907.

Спасылкі
--------

* 

* Лагатып Вікісховішча На Вікісховішчы ёсць медыяфайлы па тэме **Бернардзін Сіенскі**
* Бернардзін Сіенскі ў Праваслаўнай Энцыклапедыі

* *Гэты артыкул (раздзел) змяшчае тэкст, узяты (перакладзены) з* *артыкула* *«St. Bernardin Of Siena»* *з* *адзінаццатага выдання «Брытанскай энцыклапедыі», якое перайшло ў грамадскі набытак.*

|  |  |
| --- | --- |
| ⚙️   Слоўнікі і энцыклапедыі | Біяграфічны італьянцаў · Вялікая каталанская · Вялікая нарвежская · Вялікая расійская (старая версія) · Бракгаўза і Эфрона · Малы Бракгаўза і Эфрона · Праваслаўная · Britannica (11-th) · Britannica (онлайн) · Brockhaus · Catholic (1997—…) · Universalis · Настольны |
| 

| Нарматыўны кантроль |
| --- |
| BIBSYS: 1075266 · BNC: a10637114 · BNE: XX1050950 · BNF: 12171062v · CiNii: DA06126668 · CONOR: 118370403 · GND: 11850987X · ICCU: CFIV094244 · ISNI: 0000 0001 2120 9071 · LCCN: n50008546 · NKC: ola2002153941 · NLA: 36053957 · NLP: A1699839X · NTA: 071562095 · NUKAT: n98097368 · PTBNP: 72339 · LIBRIS: 178039 · SUDOC: 030255503 · VIAF: 12349035 · ULAN: 500339235 |

 |